tartuNLP/wikipedia-smugri-20251201 huggingface dataset:
Veli-Matti Ruisma

Veli-Matti Ruisma (s. 28. syyskuuta 1954 Pori) on entinen suomalainen jääkiekkoilija.
Ura.
Ruisma pelasi SM-sarjaa ja -liigaa Ässissä 12 kautta ja lisäksi neljä kautta Luulajassa Ruotsin 1. divisioonaa ja Elitserieniä. Hän edusti Suomen maajoukkuetta kaksissa MM-kisoissa ja yhteensä 43 maaottelussa, joissa hän teki viisi maalia ja sai neljä syöttöpistettä. Urallaan Ruisma pelasi SM-sarjassa ja -liigassa 328 runkosarjaottelua, teki 124 maalia ja antoi 165 syöttöä eli yhteensä 289 tehopistettä. Jäähyminuutteja Ruismalle kertyi 172. Pudotuspeleissä vastaavat tilastot olivat 30 ottelua, 11 + 19 = 30 tehopistettä ja 40 jäähyminuuttia. Ruisman uran parhaat saavutukset olivat Ässien mestaruus kaudella 1977–1978 ja osallisuus Luulajan nousussa Elitserieniin.
Muuta.
Pelaajauransa jälkeen Ruisma on toiminut Porin jäähallin kentänhoitajana. Hänen poikansa Kristian Ruisma pelasi jääkiekkoa Ässien A-junioreissa ja Mestiksen SaPKossa, KooKoossa ja HCK:ssa.
Vitali Denisov

Vitali Denisov (s. 27. helmikuuta 1976) on venäläinen maastohiihtäjä, joka kilpaili vuosina 1997–2003. Hän voitti pronssia takaa-ajossa vuoden 2001 hiihdon maailmanmestaruuskilpailuissa Lahdessa.
Denisovin paras henkilökohtainen sijoitus talviolympialaisissa on 5. sija vuoden 2002 talviolympiaisista Salt Lake Citystä.
Aeros (lentokonevalmistaja)

Aeros on ukrainalainen yhtiö, jonka perustivat entiset Antonovin insinöörit 1990. Yhtiö sai alkunsa Antonovin Ultrakeveiden lentokoneiden osastosta.
Yritys valmistaa muun muassa ultrakeveitä lentokoneita, riippuliitimiä, laskuvarjoja ja leijalautailun vetoleijoja.
Yritys joutui keskeyttämään tuotantonsa Venäjän hyökkäyssodan (24.2.2022–) vuoksi joksikin aikaa. Toiminta kuitenkin jatkui myöhemmin samana vuonna. 
Yhtiö on valmistanut lisenssillä esimerkiksi ranskalaista ultrakevyttä Best Off Skyranger -lentokonetta (Aeros Skyranger).
Ludovic Assemoassa

Amevou-Ludovic Assemoassa (s. 18. syyskuuta 1980 Lyon, Rhône-Alpes, Ranska) on togolainen jalkapalloilija, joka on edustanut muun muassa espanjalaista Granada 74:ää. 184 senttimetriä pitkän Assemoassan pelipaikka on puolustuksessa.
Assemoassa oli mukana Togon joukkueessa MM-kilpailuissa 2006 ja pelasi alkulohkon ensimmäisessä ottelussa Etelä-Koreaa vastaan.
Pekka Mäki (nyrkkeilyvalmentaja)

Veli-Pekka Mäki (s. 6. helmikuuta 1970 Kirkkonummi) on suomalainen nyrkkeilyvalmentaja, joka valmentaa muun muassa Amin Asikaista, Juho Tolppolaa ja Edis Tatlia sekä on järjestänyt kymmeniä ammattilaisnyrkkeilyiltoja. Hän toimii edellisten nyrkkeilijöiden lisäksi myös muun muassa Ville Piispasen ja venäläisen Dennis Shafikovin managerina P3Boxingissa. Mäki tekee useiden ammattinyrkkeilytallien kanssa yhteistyötä, myös Suomessa. Mäki myös valmentaa amatöörinyrkkeilyseura Kirkkonummen Nyrkkeilykerhossa. Hän kouluttautui vuosituhannen vaihteessa liikunnanohjaajaksi.
Mäki toimi vuosina 2020–2022 Suomen Nyrkkeilyliiton lajipäällikkönä.
Pekka Mäen isä oli ammattinyrkkeilijänä tunnettu Olli Mäki.
Brandon (Manitoba)

Brandon on kaupunki Manitoban provinssissa Kanadassa. Se on Winnipegin jälkeen Manitoban toiseksi suurin kaupunki: vuoden 2006 väestönlaskennassa kaupungin asukasluku oli 41 511.
Liikenne.
Kaupungin pohjoispuolella kulkee Kanadan läpi ulottuva Trans-Canada Highway, jota pitkin provinssin pääkaupunkiin Winnipegiin on matkaa noin 200 km. Pohjois-etelä suunnassa kaupungin läpi kulkee Manitoba Provincial Highway 10, joka yhdistää kaupungin etelässä Yhdysvaltoihin ja pohjoisessa Minnedosan, Dauphinin, Swan Riverin, The Pasin ja Flin Flonin kaupunkeihin. Kaupungin pohjoisepuolella sijaitsee Brandonin lentoasema josta on reittiliikennettä Winnipegiin ja Dauphiniin.
Maantiede ja ilmasto.
Kaupunki sijaitsee Westmanin hallintoalueella lounaisessa Manitobassa. Kaupungin läpi virtaa Assiniboinejoki. Se on maastoltaan hyvin tasaista, kaupungin lähistöllä ei ole mainittavia korkeuseroja.
Brandon sijaitsee preerialla ja tämän vuoksi ilmasto on puolikuiva, Köppenin ilmastoluokitus asteikolla BSk. Kesäisin tuulet puhaltavat useimmiten etelästä, tuoden alueelle lämmintä ilmaa. Talvisin tuulet puhaltavat yleisesti pohjoisesta ja luoteesta, tuden alueelle erittäin kylmää ilmaa Kanadan arktisilta alueilta.
Kaupungin heinäkuun keskimääräinen päivän korkein lämpötila on 26,5 °C ja matalin tammikuussa –23,9 °C. Vuotuinen sädemäärä on 472,7 mm.
Adriana Barraza

Adriana Barraza (s. 5. maaliskuuta 1956) on meksikolainen näyttelijä. Hän on tullut tunnetuksi varsinkin telenoveloista ja esiintynyt lisäksi useissa elokuvissa, kuten esimerkiksi Alejandro González Iñárritun "Amores perrosissa" (2000) sekä "Babelissa" (2006), joista jälkimmäisestä hän oli vuonna 2007 ehdolla sekä parhaan naissivuosan Oscar-palkinnon että Golden Globen saajaksi. Samana vuonna Barraza kutsuttiin myös jäseneksi Yhdysvaltain elokuva-akatemiaan.
Yksityiselämä.
Barraza syntyi vuonna 1956 Tolucassa, Méxicon osavaltiossa Meksikossa. Kun hän oli kolmevuotias, hänen äitinsä kuoli sydänlihastulehdukseen. Hän itse on saanut elämänsä aikana kaksi sydänkohtausta. 
Ollessaan 18-vuotias Barraza tuli raskaaksi, ja synnytti tyttären vuonna 1975. Barraza opiskeli näyttelemistä Chihuahuassa ja muutti Méxicoon vuonna 1985 työskennelläkseen teatteriohjaajana.
Dirt-pyöräily

Dirt-pyöräily on maastopyöräilyn alalaji, jossa polkupyörällä hypitään hyppyreistä ja tehdään temppuja ilmassa sekä maassa. Dirt-pyörät poikkeavat muista pyöristä erityisesti siinä, että ne ovat muita pyöriä matalampia ja kestävämpiä.Alalla on kilpailuja, mutta harrastaminen on oma-aloitteista. Tavallisella maastopyörälläkin dirttiä voi harrastaa. Lajin temppuja ovat esimerkiksi linkku, no-footer, one-hander, table, one-footer, 180 ja 360. Dirt-pyörät ovat samankaltaisia kuin BMX-pyörät, mutta dirt-pyörissä ovat yleensä etujousitus ja pyörän tanko on samankaltainen, vaikkakin joskus lyhyempi kuin tavallisissa maastopyörissä temppujen tekemisen helpottamiseksi. Dirt-pyörä on myös kooltaan isompi kuin BMX-pyörä.
Maria Schell

Maria Schell (alk. Margarete Schell, 15. tammikuuta 1926 Wien, Itävalta – 26. huhtikuuta 2005 Preitenegg, Kärnten) oli itävaltalainen näyttelijä. Hänen isänsä oli sveitsiläinen kirjailija ja äitinsä itävaltalainen näyttelijä. Hän oli myös näyttelijä Maximilian Schellin ja vähemmän tunnettujen näyttelijöiden Carl Schellin ja Immy (Immaculata) Schellin vanhempi sisar.
Schell oli päätähti muun muassa elokuvissa "Mutta suurin kaikista" ("The Heart of the Matter", 1953), "Ansa" ("Gervaise", 1956), "Valkeat yöt" ("Le Notti Bianche", 1957), "Karamazovin veljekset" ("The Brothers Karamazov", 1958), jossa hän näytteli Grushenkaa, "Hirsipuu" ("The Hanging Tree", 1959), "Cimarron" (1960) ja "Teräsmies" ("Superman: The Movie", 1978). Hänen vastanäyttelijöinään toimivat muun muassa Yul Brynner, Gary Cooper ja Marlon Brando. Schell oli vierailevana tähtenä televisiosarjan "Vanha kettu" kolmessa jaksossa. Hänen viimeinen julkinen esiintymisensä oli Maximilian Schellin dokumentin "My Sister Maria" ensi-illassa vuonna 2002. Maria Schell sai naispääosastaan elokuvassa "Viimeinen silta" ulkomaan Jussi-palkinnon vuonna 1955.
Schell oli naimisissa kahdesti, ensin Horst Hächlerin ja myöhemmin Veit Relinin kanssa. Hänellä on toisesta avioliitostaan tytär, näyttelijä Marie Theres Kroetz-Relin (1966). 
Korkean iän ja sairauden rasittama Maria Schell vietti erakkoelämää Kärntenissä Itävallan Alpeilla, kunnes kuoli keuhkokuumeeseen vuonna 2005. Hänen kuolemansa jälkeen Maximilian Schell julkaisi lausunnon, jonka yhdessä osassa sanottiin: ”Elämänsä loppua kohden hän kärsi hiljaa eikä kukaan kuullut hänen valitustaan. Ihailen häntä siitä syystä. Hänen kuolemansa saattoi olla hänelle pelastus. Mutta ei minulle. Hän on korvaamaton.”
Filippiinientiira

Filippiinientiira ("Sterna bernsteini") on tiiroihin kuuluva lintu. Filippiinientiira on äärimmäisen uhanalainen lintu, ja niitä on jäljellä alle 50 yksilöä. Populaatio on luultavasti pienentynyt pääosin rannikolla olevien soiden vähentymisen seurauksena, mutta myös mahdollisesti munien keruun takia.
Koko ja ulkonäkö.
Filippiinientiira on lähes kokonaan harmaa 43 cm pitkä tiira, jolla on musta pää ja keltainen nokka, jossa on musta kärki. Linnun jalat ovat mustat. Suomalaisista tiiroista filippiinientiira muistuttaa eniten pikkutiiraa nokan värin takia, mutta on kuitenkin huomattavasti suurempi.
Levinneisyys.
Lajia on nähty hyvin harvoin, sitä on nähty ainoastaan Itä-Kiinan, Indonesian, Malesian, Taiwanin, Thaimaan ja Filippiinien rannikolla, ja näissäkin paikoissa erittäin harvoin. Uusimmat havainnot on nähty Kiinan rannikolla.
Systeemiteoria

Systeemiteoria on poikkitieteellistä järjestelmien tutkimusta, minkä tavoitteena on löytää sellaisia periaatteita, joita voidaan soveltaa kaikentyyppisten systeemien käsittelyyn eri tutkimusaloilla.
Termillä ei ole vielä täysin vakiintunutta merkitystä. Sitä voidaan kuitenkin pitää systeemiajattelun erikoistapauksena ja yleistyksenä yleisestä systeemitieteestä, joka muodostaa systeemisen näkökulman. Systeemien teorian käsite on saanut alkunsa Ludvig von Bertalanffyn yleisestä systeemiteoriasta. Sitä on sovellettu myöhemmin muilla alueilla kuten toimintojen teoriassa ja sosiaalisten systeemien teoriassa.
Rajoittuneempi käsite systeemiteoria kytkeytyy erilaisten järjestelmien analysointiin, suunnitteluun ja ohjaukseen perustuen matemaattisten mallien käyttöön, joilla kuvataan järjestelmän muuttujien syy–seuraus-suhteita ja vuorovaikutuksia.
Yleistä systeemiteoriasta.
Systeemiteorian katsotaan saaneen alkunsa 1920-luvulla biologiasta, josta se myöhemmin levisi muun muassa yhteiskuntatieteiden alueelle. Erityisesti Ludwig von Bertalanffyn (1971) yleistä systeemiteoriaa ("General Systems Theory") pidetään klassikkona, joka on muovannut käsitystämme systeemien toiminnasta.
Esimerkiksi organisaatiotutkimuksessa systeemiteoriaa voidaan pitää pragmaattisena lähestymistapana. Systeemiteorian näkökulmasta organisaatiot ovat sosiaalisia yksikköjä, jotka koostuvat osasysteemeistä, joita rakennetaan ja uudelleenrakennetaan tiettyjen päämäärien saavuttamiseksi. Osasysteemien välisistä sekä systeemin ja ympäristön välisistä vuorovaikutussuhteista riippuu, millaiseksi organisaation toiminta muotoutuu. 
Bertalanffyn merkittävimpänä antina organisaatiotutkimukselle on pidetty hänen oivallustaan suljettujen ja avointen systeemien välisistä eroista. Oivallus merkitsi samalla systeemin avoimuuden ja ympäristön huomioimista ja mukaan ottamista organisaatioita koskeviin analyyseihin.
Organisaatiotutkimuksessa systeemit jaetaan tavanomaisesti kolmeen kategoriaan: suljetut systeemit, avoimet systeemit sekä kompleksiset systeemit. On syytä korostaa, että systeemien luokittelu em. tavalla on suuntaa antava. Erityisesti organisaatioiden kohdalla suljettu–avoin-ulottuvuus tulee ymmärtää vertauskuvallisena. Absoluuttisen avoimuuden tai sulkeutuneisuuden sijaan kysymys on ennemminkin avoimuuden ja sulkeutuneisuuden asteesta.
Systeeminen älykkyys.
Systeemisellä älykkyydellä tarkoitetaan Esa Saarisen ja Raimo P. Hämäläisen mukaan älykästä toimintaa juuri siinä tilanteessa kuin satumme olemaan. Systeemisen älyn voi jakaa heidän mukaansa kahdeksaan osa-alueeseen, jotka ovat systeemisen havaitseminen, herkistyminen, oman toiminnan pohtiminen, myönteisen kautta vaikuttaminen, avoimuus uusille ideoille, tehokkuus, viisaus ja myönteinen asenne.
Nutaatio

Nutaatio on akselinsa ympäri pyörivän symmetrisen kappaleen, kuten gyroskoopin, rotaatiovakautetun ammuksen tai planeetan, vähäistä epäsäännöllistä liikettä. Ilmiön havaitsi 1728 englantilainen astronomi James Bradley, ja sille keksittiin selitys 20 vuotta myöhemmin.
Maapallon nutaatio.
Kun maan prekessio­liikkeen täysi kierros kestää noin 26 000 vuotta, nutaation pääjakson kesto on noin 18,6 vuotta. Kuun ratataso on kallellaan ekliptikaan nähden, ja siitä aiheutuu prekessiota 18,6 vuoden jaksoissa. Tämä heijastuu suoraan maapallon nutaatioon
vastaavana jaksona. Muutokset ovat suuruudeltaan muutamia kymmeniä kaarisekunteja. 
Koska planeettojen liikeradat tiedetään hyvin, nutaatio voidaan laskea kaarisekuntien tarkkuudella vuosikymmeniksi. Maalla on kuitenkin napavariaatioksi kutsuttu häiriö, jota voidaan ennustaa vain kuukausia eteenpäin. Napavariaatio, navan sijainnin liikkuminen pienellä alueella, johtuu merivirroista, sääjärjestelmistä ja maan sulan ytimen liikkeistä.
Nutaation suuruusluokka.
Nutaation pääjakso johtuu siis kuun prekessioliikkeestä ja on tämän prekessioliikkeen
jakson pituinen, 6798 päivää (18,6 vuotta). Sen amplitudi kaarisekunteina on pituuspiirin suunnassa 17″ ja maan akselin suunnassa 9″. Muut nutaatiotermit ovat paljon pienempiä.
Seuraavaksi suurimmalla 183 päivän (puoli vuotta) periodilla vaihtelevalla termillä on 1.3″:n amplitudi ja akselin suunnassa 0.6″. Kaikki mittaustarkkuuden rajoissa olevat häiriöt ovat periodiltaan 5,5–6798 päivää. Havaintoja ei ole periodeista, joiden pituus olisi
34,8–91 päivää. Nutaatio yleensä jaetaan pitkä- ja lyhytjaksoisiin termeihin. Pitkät jaksot voidaan laskea kalentereihin, lyhyempiä varten laaditaan korjaustaulukoita.
Adolph Zukor

Adolph Zukor (ent. Cukor, ) oli elokuva-alan liikemies ja elokuvayhtiö Paramount Picturesin perustajajäsen.
Elämäkerta.
Cukor syntyi aškenasijuutalaiseen perheeseen Ricsen kylässä silloisessa Itävalta-Unkarissa. Vuonna 1889, 16-vuotiaana, hän muutti Yhdysvaltoihin. Hän aloitti vaatimattomasti New Yorkissa. Vuonna 1892 hän muutti Chicagoon ja aloitti liiketoiminnan turkisalalla. Toiminta kasvoi nopeasti ja Cukor ansaitsi hyvin.
Hän ryhtyi elokuva-alalle vuonna 1903, kun hänen serkkunsa Max Goldstein pyysi häneltä lainaa. Mitchell Mark oli laajentamassa teatteriketjuaan ja tarvitsi sijoittajia. Ketjun ensimmäinen teatteri oli Buffalossa sijaitseva Edisonia Hall, jonka salongissa esiteltiin Thomas Edisonin keksintöjä, kuten fonografi, hehkulamppu ja liikkuvat kuvat. Cukor ei ainoastaan lainannut Goldsteinille rahaa, vaan ryhtyi hänen liikekumppanikseen.
Vuonna 1912 Cukor muodosti "Famous Players in Famous Plays" -jakeluyhtiön levittämään ranskalaista elokuvaa "Les Amours de la reine Élisabeth" Yhdysvalloissa. Seuraavana vuonna hän sai taloudellista tukea New Yorkin teatteri- ja elokuva-alalla toimineilta Frohmanin veljeksiltä. He muodostivat "Famous Players Film Company" -yhtiön. Studio kehittyi ensin Famous Players-Laskyksi ja myöhemmin Paramount Pictures -yhtiöksi, jonka johtajana hän toimi vuoteen 1936 asti. Hän mullisti koko elokuva-alan järjestämällä tuotannon, jakelun ja esittelyn samaan yhtiöön.
Zukor vetäytyi Paramount Picturesin tehtävistä vuonna 1959. Hän kuoli 103-vuotiaana Los Angelesissa vuonna 1976.
Focke-Achgelis

Focke-Achgelis oli saksalainen helikoptereja valmistanut yritys. Yhtiön perusti Henrich Focke ja Gerd Achgelis 1937. 
Ensimmäinen helikopteri, jota pystyi ohjaamaan oli Focke-Wulf Fw 61. Kone esiteltiin kuuluisassa näytöksessä Berliinissä vuonna 1936, jolloin konetta ohjasi Hanna Reitsch.
1937 Focke-Wulfin osakkaat painostivat Heinrich Fockea lähtemään yrityksestä, ja hän perusti uuden yrityksen erikoistumaan helikoptereihin.
Miguel Lillo

Miguel Lillo (27. heinäkuuta 1862 San Miguel de Tucumán – 4. toukokuuta 1931 San Miguel de Tucumán) oli argentiinalainen kasvitieteilijä ja lintutieteilijä.
Lillo opiskeli Colegio Nacional Tucumánissa. Hän ei suorittanut akateemista tutkintoa vaan oli itseoppinut tiedemies. Nuoresta alkaen hän oli kiinnostunut luonnosta ja julkaisi kirjoituksen Tucumánin provinssin kasvillisuudesta 1888. Vuonna 1905 hän julkaisi teoksen "Fauna Tucumana, Aves".
1914 Universidad Nacional de La Plata myönsi hänelle kunniatohtorin (Doctor Honoris Causa) arvonimen. 1930 Lillo lahjoitti perintötilastaan palan maata, kirjastonsa sekä kasvi- ja eläinkokoelmansa Universidad Nacional de Tucumánille. Hänen nimellään perustettu säätiö "Fundación Miguel Lillo" toimii tällä samalla paikalla ja pitää yllä museota, jossa on muun muassa 590 000 kasvinäytteen kokoelma.
Lillo kuvaili ja nimesi useita lintulajeja, muun muassa tummatöyhtötinamin ("Eudromia formosa").
Shane A. Parker

Shane A. Parker (1943 – 21. marraskuuta 1992 Adelaide Australia) oli brittiläinen museointendentti ja lintutieteilijä.
Parker muutti Australiaan 1967 ja työskenteli intendenttinä Etelä-Australian museossa (South Australian Museum) 1976–1992.
1982 Parker kuvaili koiraspalsasirrin ja naaraskuovisirrin risteymän tieteelle uutena lajina (Cox's Sandpiper, "Calidris paramelanotos"), jonka myöhemmin todettiin siis olevan risteymä. Hän nimesi ja kuvaili myös pikkuemun ("Dromaius baudinianus"), joka kuoli sukupuuttoon jo noin vuonna 1827.
Parker oli julkaisemassa kahta ensimmäistä osaa kirjasarjasta "Annotated Checklist of the Birds of South Australia", "Part 1: Emus to Spoonbills" (1979) ja "Part 2A: Waterfowl" (1985). Enempää ei toistaiseksi ole julkaistu.
Ilpo Kokkila

Ilpo Erkki Tapani Kokkila (s. 8. joulukuuta 1947 Saarijärvi) on suomalainen talouselämän vaikuttaja. Hän on SRV-yhtiöiden pääomistaja ja vuorineuvos vuodesta 2004. Kokkila toimi Elinkeinoelämän keskusliiton hallituksen puheenjohtajana kaksi kautta vuosina 2013–2014.
Kokkila oli SRV-yhtiöiden hallituksen puheenjohtaja vuosina 1987–2020. Hän oli myös Keskon hallituksen jäsen 2006–2015. Vuosina 1999–2012 Kokkila oli Johtamistaidon Opiston hallituksen jäsen.
Elämä ja ura.
Kokkila valmistui rakennustekniikan diplomi-insinööriksi Teknillisestä korkeakoulusta vuonna 1974. Valmistuttuaan hän oli töissä Perusyhtymässä idänviennissä. Vuonna 1987 hän perusti Viitoset-rakennusyhtiön, jonka tunnetaan nykyään SRV-yhtiöinä.
Kokkila promovoitiin kauppatieteiden kunniatohtoriksi Jyväskylän yliopiston informaatioteknologian tiedekunnassa vuonna 2013. Hän on ollut vapaamuurarien jäsen.
Kokkilalla on kolme poikaa, joista vanhin on tuotantotalouden diplomi-insinööri ja töissä SRV:llä.
SRV Yhtiöt Oyj.
SRV Yhtiöt Oyj on vuonna 2007 Helsingin pörssiin listautunut yhtiö. SRV rakensi Kampin kauppakeskuksen, joka myytiin brittiläisille kiinteistösijoittajille. SRV oli vuonna 2007 Helsingin Musiikkitalon rakentamisesta järjestetyn urakkakilpailun toisella kierroksella ainoa tarjouksen jättäjä. SRV:ssä toimitusjohtajat ovat vaihtuneet tiuhaan. Kokkilan mukaan Heikki Allonen siirtyi Fiskarsiin ja Hannu Mikkosella oli kokemusta enemmän muilta aloilta. Eero Heliövaara tuli pankki- ja vakuutusmaailmasta.
Omaisuus.
Kokkila omistaa Pontos Oy:n, joka omistaa Tallinnan Sokos Hotel Virun kiinteistön ja viereisen kauppakeskuksen, sekä 39 prosenttia Valmet Automotivesta. Lisäksi hän omistaa Portugalin Algarvessa maa-alueen, jonne on rakenteilla viiden tähden kylpylähotelli, golfkenttä ja loma-asuntoja.
Vuonna 2011 Kokkiloiden suku sijoittui 25. sijalle "Arvopaperi"-lehden Pörssirikkaat-selvityksessä 116 miljoonan euron osakeomistuksillaan.
Takuboku Ishikawa

Takuboku Ishikawa (; 20. helmikuuta 1886 Hinoto, Iwate – 13. huhtikuuta 1912 Tokio) oli japanilainen runoilija, jonka tuotannosta erityisen merkittäviksi ovat nousseet hänen kirjoittamansa tankat. Hänen alkuperäinen nimensä oli Hajime Ishikawa ().
Ishikawa julkaisi ensimmäisen runokokoelmansa "Akogare" vuonna 1905. Muutettuaan Tokioon vuonna 1908 hänen tyylinsä muuttui vähitellen naturalistisempaan ja poliittisempaan suuntaan. Tokiossa hän toimi Asahi Shimbunin oikolukijana ja toimittajana ja kirjoitti päiväkirjoja, joista "Rōmaji nikki" julkaistiin kokonaisuudessaan vuonna 1954. Päiväkirja oli kirjoitettu latinalaisilla aakkosilla ("rōmaji"), jotta hänen vaimonsa ei olisi ymmärtänyt niitä.
551 tankarunon kokoelman "Ichiaku no suna" Ishikawa sai päätökseen vuonna 1910. Hänen kirjoittamansa tankat olivat perinteisen muotoisia, mutta niissä käytetty kieli oli uudenlaista ja elävää. Ishikawa kuoli krooniseen sairauteen vain 26-vuotiaana; hän ehti ennen kuolemaansa julkaista vielä uudentyyppisiä runoja sisältäneen "Yobuko no fue" -kokoelman vuonna 1912. "Kanashiki gangu" -kokoelma julkaistiin postuumisti samana vuonna.
Youngstown (Ohio)

Youngstown on kaupunki Ohiossa Yhdysvalloissa. Se on Mahoningin piirikunnan hallinnollinen keskus. Se sijaitsee 105 kilometriä Clevelandista kaakkoon ja 100 kilometriä Pittsburghista luoteeseen.
Historia.
Youngstownin kaupunki kasvoi nopeasti hiilikaivosten ja terästeollisuuden ansiosta: väkiluku oli vuonna 1880 hieman yli 15 000, mutta 50 vuotta myöhemmin yli 170 000. Vuosina 1893-1936 kaupungissa ilmestyi sanomalehti nimeltä "Youngstown Vindicator". Tehdastyöläisten lakon vuoksi Ohion kuvernööri Martin L. Davey lähetti vuoden 1937 kesäkuussa Youngstownin alueelle Yhdysvaltain kansalliskaartin joukot ja julisti alueen poikkeustilaan.
Royal Shakespeare Company

Royal Shakespeare Company (RSC) on klassisiin renessanssinäytelmiin erikoistunut brittiteatteri. Vuodesta 1879 Stratford-upon-Avonissa toiminutta teatteria monet pitävät alan arvostetuimpana. Stratfordin ohella sillä on toimintaa myös Lontoossa ja Newcastlessa. Lisäksi se tekee kiertueita.
Teatterissa työskentelee yli 500 henkeä, jotka muodostavat "ensemble"n. Teatterin 15-jäsenisen ohjausryhmän presidentti on kuningas Charles III. Nykyinen taiteellinen johtaja on Michael Boyd.
Historia.
Teatteri on toiminut nykyisellä nimellään vuodesta 1961. Teatterin varsinaisena perustamisvuotena pidetään kuitenkin jo vuotta 1879, jolloin "Shakespeare Memorial Theatre" avasi ovensa goottilaistyylisessä rakennuksessa. Avausnäytelmä oli "Paljon melua tyhjästä".
Vuonna 1925 teatteri sai "Royal Charterin". 1960-luvulla ohjelmistoa laajennettiin kattamaan muidenkin kirjailijoiden töitä Shakespearen lisäksi. Vuonna 1986 valmistui The Swan Theatre, kopio Elisabeth I:n aikaisesta teatterirakennuksesta.
Yao Aziawonou

Yao Aziawonou (s. 30. marraskuuta 1979 Lomé, Togo) on togolainen jalkapalloilija. 185 senttimetriä pitkän Aziawonoun pelipaikka on keskikentällä.
Ura.
Uransa aikana Aziawonou on pelannut lähinnä Sveitsissä, jossa hän on edustanut useita eri pääsarjaseuroja, muun muassa Baselia, Thunia ja Young Boysia.
Maajoukkueura.
Togon maajoukkueessa ensimmäisen kerran jo vuonna 1995 pelannut Aziawonou on pelannut 34 A-maaottelua. Hän oli mukana MM-kisoissa 2006 ja tuli Etelä-Korea-ottelun lopussa vaihdosta kentälle sekä pelasi Ranska-ottelun kokonaan.
Lasse Kurkilahti

Lasse Antero Kurkilahti (s. 7. huhtikuuta 1948 Taivassalo) on suomalainen ekonomi ja vuorineuvos. Hän on toiminut Elcoteq Oyj:n (nykyään Elcoteq SE), Kemira Oyj:n, Nokian Renkaat Oyj:n ja Raisio Oyj:n toimitusjohtajana. Hän on myös Elisa Oyj:n, SRV Yhtiöt Oyj:n ja Lassila &amp; Tikanoja Oyj:n hallitusten jäsen.
Kurkilahti on valmistunut ekonomiksi Turun kauppakorkeakoulusta 1971.
Al-Ahli

Al-Ahli () on egyptiläinen jalkapalloseura, joka on kotoisin Kairosta. Se on Egyptin ja Afrikan menestynein jalkapalloseura. Seuralla on Egyptissä miljoonia kannattajia, mikä tekee siitä yhden maailman kannatetuimmista seuroista. Joukkue käyttää punaista paitaa ja valkoisia housuja, ja sen kotiareena on Kairon kansainvälinen stadion. Seura on perustettu vuonna 1907.
Al-Ahli on menestynein seura Afrikassa ja viides maailmassa kansainvälisillä kentillä FIFA:n virallisissa kilpailuissa. Seuralla on toimintaa myös muissa palloilulajeissa kuten koripallossa, käsipallossa sekä lentopallossa.
Ensimmäinen helmikuuta vuonna 2012 Al Ahlyn kohdatessa Port Saidissa paikallisjoukkue Al Masryn syntyi mellakka, jossa kuoli 74 ihmistä ja satoja loukkaantui, suurin osa Al Ahlyn kannattajia.
Saavutukset.
Kansainväliset.
Seurajoukkueiden maailmanmestaruuskilpailut
Abraham Dee Bartlett

Abraham Dee Bartlett (27. lokakuuta 1812 Lontoo – 7. toukokuuta 1897 Lontoo) oli brittiläinen eläintieteilijä.
Bartlettilla oli British Museumin lähellä pieni luontokauppa, jossa hän myi eläinten täyttämiseen käytettäviä tarvikkeita. Hänen maineensa eläintentäyttäjänä kasvoi suuresti ja töiden lisääntyessä hän muutti suurempaan liikehuoneistoon Camden Townissa. Hänen asiakkaitaan olivat muun muassa John Edward Gray, George Robert Gray, John Gould ja Edward Blyth. Hän oli säännöllisessä kirjeenvaihdossa Charles Darwinin kanssa antaen tietoa eläinten anatomiasta, pesimisestä ja elinympäristöistä. Darwin lahjoitti hänelle nimikirjoituksellaan varustetun "Lajien synnyn" ensipainoksen.
Hän oli syntyisin kampaajan yhdeksänlapsisesta perheestä Covent Gardenista ja täysin itseoppinut. Lontoon vuoden 1851 maailmannäyttelyssä hän voitti eläintentäyttämisessä ensimmäisen palkinnon. Hän hoiti ja vartioi kuningattaren lintutarhaa Windsorissa tämän poissa ollessa. Hän oli Kristallipalatsin luonnonhistoriallisen osaston johtaja 1852–1859.
Myöhemmin hänestä tuli Lontoon eläintarhan johtaja vuosiksi 1859–1897. Hän esitti, että eläintarhan eläinten tulisi saada mahdollisimman luonnollista ruokaa ja asua niiden luonnollista elinympäristöä muistuttavassa tilassa ja että niiden tulisi saada olla sekä ulkona että sisätiloissa. Hän nimesi erään nuoren afrikannorsun Jumboksi. Hän julkaisi suuren määrän kirjoituksia eläintarhassa tekemistään havainnoista. Kirjoitukset julkaistiin hänen kuolemansa jälkeen kahtena kirjana, "Wild Animals in Captivity" (1898) ja "Life among Wild Beasts in ’the Zoo’" (1900).
Bartlettilla oli seitsemän lasta, joista Clarence oli eläintarhan apulaisjohtaja ja Edward Bartlett (1836–1908) Maidstonen museon intendentti Kentissä 1874–1890 ja Sarawakin museon intendentti Borneossa 1895–1897.
Bartlett kuvaili ja nimesi muun muassa ruskokiivin ("Apteryx mantelli" tai "A. australis") 1852.
Sivakka-yhtymä

Sivakka-yhtymä Oy on oululainen yleishyödyllinen vapaarahoitteinen yhtiö, jonka toimiala on kiinteistöjen omistaminen ja hallinta sekä asuntojen vuokraaminen. Yhtiö on täysin Oulun kaupungin omistama.
Sivakka-yhtymään kuuluvat lisäksi vuokra-asuntoja välittävät tytäryhtiöt Oulun Sivakka Oy ja Oulun Tervatalot Oy, sekä rakenteelliseen kunnossapitoon erikoistunut Oulun Remonttimylly Oy. Yhtymän kiinteistöhuoltoyhtiö Oulun TOP-huolto Oy myytiin Lassila &amp; Tikanojalle vuoden 2008 lopussa. Konserniin on kuulunut myös Oulun Pölli Oy, joka rekisteröitiin asunto-osakeyhtiöksi marraskuussa 2007. Yhtiön arvioitu liikevaihto vuonna 2024 on noin 64 miljoonaa euroa.
Sivakka-yhtymä on Oulun suurin vuokranantaja. Vuonna 2024 Sivakka-yhtymän ja sen tytäryhtiöiden omistuksessa oli noin 8 400 vuokra-asuntoa ja sillä oli noin 14 000 vuokralaista. Noin kymmenesosa kaikista oululaisista asuu Sivakka-yhtymään kuuluvien yhtiöiden omistamissa asunnoissa.
It’s Only Rock ’n’ Roll

It’s Only Rock ’n’ Roll on brittiläisen rockyhtyeen The Rolling Stonesin lokakuussa 1974 julkaistu albumi. Se on yhtyeen järjestyksessään kahdestoista Britanniassa ja neljästoista Yhdysvalloissa julkaistu studioalbumi. Levy nousi Britannian listan kakkoseksi ja Yhdysvalloissa listaykköseksi. 
"It’s Only Rock ’n’ Roll" jäi yhtyeessä vuodesta 1969 lähtien soittaneen kitaristi Mick Taylorin viimeiseksi Rolling Stones -albumiksi, sillä hän lähti yhtyeestä levyn ilmestymisen jälkeen. Taylorin seuraaja Ron Wood tekee ensiesiintymisensä Rolling Stonesissa nimikappaleella ”It’s Only Rock ’n’ Roll (But I Like It)”, jota hän oli mukana kirjoittamassa ja soittaa levytetyllä versiolla akustista kitaraa. Virallisesti Wood liittyi yhtyeen jäseneksi vuonna 1975. Nimikappaleesta on muodostunut yksi yhtyeen suurimmista klassikoista. Se julkaistiin singlenä, kuten myös The Temptations -cover ”Ain’t Too Proud to Beg”. 
Albumin kansikuvan on tehnyt belgialainen taiteilija Guy Peellaert. Hän suunnitteli myös David Bowien samana vuonna ilmestyneen "Diamond Dogs" -albumin kansitaiteen.
Kappaleet.
A-puoli
B-puoli
Kane Hodder

Kane Warren Hodder (s. 8. huhtikuuta 1955) on yhdysvaltalainen näyttelijä ja stuntmies. Hän on näytellyt muun muassa Jason Voorheesin roolissa neljässä "Perjantai 13. päivä" -sarjan kauhuelokuvassa.
Ura.
Uransa alussa ollut Hodder sai vakavia palovammoja, kun hän vuonna 1977 halusi näyttää haastattelijalle ja kuvaajalle stuntin, joka sisälsi tulen käyttöä. Stuntti epäonnistui, ja Hodder sai toisen ja kolmannen asteen palovammoista. Hän alkoiepäonnistuneen stuntin jälkeen käyttää käsineitä palovammojen peittämiseksi.
Hodder on kirjoittanut kirjan "Unmasked: The True Life Story Of The World's Most Prolific Cinematic Killer" (2011). 
Yksityiselämä.
Hodder on kertonut olevansa sukujuuriltaan osittain norjalainen, englantilainen, saksalainen ja ruotsalainen. Sukunimi on alkujaan englannista.
Hodder rakastaa metallia ja on Metallican Rob Zombien ja Kirk Hammettin kavereita. Alempaan huuleensa hän on hankkinut tatuoinnin ”Kill” eli suomennettuna Tapa.
Hodder opiskeli maantiedettä Nevadan yliopistossa Renossa. Näyttelijän töiden lisäksi hän työskentelee lasten palovammakeskuksissa.
Kane Hodder on ollut yhdysvaltalaisen indie rock -yhtyeen nimi. Yhtye pyysi ennen etukäteen Hodderilta luvan nimen käyttöön, ja hän suostui mieluusti. Yhtye lopetti toimintansa virallisesti vuonna 2009.
Perjantai 13. päivä -sarja.
Hodder oli alun perin suunniteltu näyttelemään kahdessa eri elokuvassa Jason Voorheesin isää, Eliasta. Ensimmäisessä elokuvassa Elias olisi tullut elokuvan viimeisen minuutin aikana esille. Toisen elokuvan Freddy vs. Jason (2003) kohdalla kyseessä oli David Schown käsikirjoitus, jossa Hodder olisi näytellyt Eliasta.
Hodder on paljastanut lempitapokseen Perjantai 13. päivä -sarjassa kohtauksen elokuvasta , jossa hän nostaa makuupussissa olevan tytön ja lyö tämän puuta vasten. Saman tapon Hodder toistaa elokuvassa Friday the 13th: Jason X (2001). Hodder sanoo tapon olleen vaikeampi, kuin hän kuvitteli, sillä makuupussissa oleva mannekiini oli painavempi kuin hän luuli. Tämä kohtaus tehtiin useita kertoja, sillä ohjaajan mielestä lyönti ei näyttänyt otoissa tarpeeksi aidolta. Viimeisessä otoksessa Hodder oli jo niin turhautunut toistamiseen, että hän heitti makuupussin maahan ja potkaisi sitä. Viimeinen otos valittiin elokuvaan.
Perjantai 13. päivä -sarjan lisäksi Hodder näyttelee tappajaa useasti muissakin elokuvissa.
Khandi Alexander

Khandi Alexander (s. 4. syyskuuta 1957 New York, Yhdysvallat) on yhdysvaltalainen näyttelijä, koreografi ja tanssija. 
Ura.
Alexander esiintyi 1980-luvun loppupuolella ja 1990-luvun alussa pienissä rooleissa tv-sarjoissa, elokuvissa ja Broadway-musikaaleissa, kuten "Dreamgirls". Vuosina 1988–1992 hän toimi koreografina Whitney Houstonin maailmankiertueella.
Vuosina 1995–1998 Alexander esitti Cathrine Dukea tilannekomediassa "NewsRadio" ja 2002–2008 patologi Alexx Woodsia draamasarjassa "". Lisäksi Khandi on näytellyt monissa elokuvissa. Hän esitti televisiosarjassa "Teho-osasto" Peter Bentonin Jackie-siskoa ja sarjassa "Treme" LaDonna Batiste-Williamsia.
Vuonna 2015 hänellä oli rooli kuuluisasta blues-laulajasta, Bessie Smithistä, kertovassa elokuvassa "Bessie", jossa hän esitti päähenkilön vanhempaa siskoa.
Red Amick

Richard "Red" Amick (19. tammikuuta 1929 Kansas City, Missouri – 16. toukokuuta 1995 Crystal River, Florida) oli yhdysvaltalainen moottoriurheilija. Hän osallistui Indianapolis 500 -kilpailuun vuosina 1959–1960. Vuonna 1959 hän keskeytti ja vuonna 1960 hän oli sijalla 11.
Mikko Heiskanen (jääkiekkoilija)

Mikko Heiskanen (s. 22. heinäkuuta 1985 Joroinen) on suomalainen jääkiekkoilija ja jääkiekkovalmentaja. Hän toimii JYPin SM-liigajoukkueen apuvalmentajana.
Heiskanen oli pelityyliltään peruspuolustamiseen keskittyvä, varmistava puolustaja. Heiskanen pelasi SM-liigaa Pelicansin riveissä kausina 2005–2008. Tämän lisäksi Heiskanen pelasi lainasopimuksella Mestiksessä sekä Haukoissa että HeKissä. Joulukuussa 2007 Heiskanen teki loppukauden 2007–2008 kestäneen sopimuksen TuTon kanssa. Kaudella 2008–2009 Heiskanen pelasi KooKoon joukkueessa. 
Lokakuussa 2014 Heiskanen siirtyi pelaaja-valmentajaksi Nokian Pyryyn. Hän pelasi ensimmäisen ottelunsa Pyryssä vasta marraskuussa, jota ennen hän oli toiminut joukkueen apuvalmentajana hetken. Kaudella 2015–2016 Heiskanen toimi Mestiksessä pelanneen KeuPa HT:n apuvalmentajana, kunnes hänestä tuli seuran päävalmentaja vuotta myöhemmin 2016. KeuPa HT voitti Mestiksen mestaruuden kaudella 2017–2018. Vuosina 2018–2022 Heiskanen toimi KooKoon apuvalmentajana ja nousi myös kevääksi 2019 väliaikaisesti päävalmentajaksi. Vuonna 2022 hän siirtyi JYPin apuvalmentajaksi. Keväällä 2024 hän nousi väliaikaisesti päävalmentajaksi.
Conny Andersson

Leif Conny Andersson (s. 28. joulukuuta 1939, Alingsås, Ruotsi) on ruotsalainen entinen Formula 1 -kuljettaja. Hän osallistui Formula 1 -kilpailuihin kausilla ja Surtees- ja BRM-talleissa. Ainoa lähtö kauden Hollannin osakilpailussa päättyi keskeytykseen.
Mário de Araújo Cabral

Mário Veloso de Araújo Cabral (15. tammikuuta 1934 Cedofeita, Portugali – 17. elokuuta 2020) oli portugalilainen Formula 1 -kuljettaja, joka osallistui kilpailuihin kausina – sekä – Scuderia Centro Sud- ja Derrington-Francis -talleissa. Parhaimmillaan Cabral oli kymmenes Portugalin GP:ssä 1959, joka oli samalla hänen ensimmäinen kilpailunsa. Saman GP:n aika-ajoissa hän oli 14., joka on hänen paras aika-ajosuorituksensa.
Maria Georgijevna

Suuriruhtinatar Maria Georgijevna (1876–1940) oli syntyjään Kreikan prinsessa Marie, Kreikan kuningas Yrjö I:n tytär. Hänen äitinsä oli syntyjään suuriruhtinatar Olga Konstantinovna, jonka isä oli Konstantin Nikolajevitš, Nikolai I:n toinen poika. Marien vanhin sisar Alexandra avioitui suuriruhtinas Pavel Aleksandrovitšin kanssa ja veli Nikolai suuriruhtinatar Jelena Vladimirovnan kanssa. 
Mariella oli lapsuudestaan alkaen läheiset suhteet keisariperheeseen. Hän nai suuriruhtinas Georgi Mihailovitšin Korfulla 12. toukokuuta 1900. Hän ei ollut aluksi ollut järin innoissaan avioliitosta Georgi Mihailovitšin kanssa, vaan antoi tälle toistuvasti rukkaset. Georgi yritti taivutella Mariaa usean vuoden ajan, ja kun Maria viimein suostui, hän teki aivan selväksi, ettei ollut rakastunut. Georgi oli valmis hyväksymään tilanteen siinä toivossa, että Marian tunteet lämpenisivät, mutta avioliitosta ei tullut onnellista. Pariskunnalle syntyi kaksi tytärtä: Nina Georgijevna (1901–1974) ja Ksenia Georgijevna (1903–1965).
Ensimmäisen maailmansodan syttyessä Maria Georgijevna oli Englannissa tiettävästi viemässä nuorempaa tytärtään hoitoon Harrogateen, mutta oli myös tyytyväinen saadessaan olla erossa puolisostaan. Koska hän ei sodan alettua voinut palata Venäjälle, hän avasi Harrogateen sotilassairaalan, jota varten hän keräsi varoja ystäviensä ja sukulaistensa lisäksi myös paikkakuntalaisilta. Hän suoritti Punaisen Ristin järjestämän sairaanhoitajien alkeiskurssin, mutta ei ilmeisesti koskaan käyttänyt hoitajan asua.
Maria Georgijevna kuoli Ateenassa vuonna 1940.
Timo Lindström (jääkiekkoilija)

Timo Lindström (s. 9. huhtikuuta 1986 Helsinki) on suomalainen jääkiekkomaalivahti.
Lindström pelasi ensimmäiset miesten pelinsä Kiekko-Vantaassa kaudella 2004–2005.SM-liigassa ensimmäiset ottelut tulivat kausina 2005–2007 KalPa:ssa. 
Kauden 2007–2008 Lindström aloitti Tšekin kakkossarjan joukkueessa HC Prostějovissa ja torjui siellä yli 96 prosentin tarkkuudella, ennen kuin siirtyi joulukuussa 2007 TuTon Mestis-joukkueeseen josta 2 puetun ottelun jälkeen siirtyi kevääksi 2008 HPK:hon. 
Lindström pelasi kauden 2008-2009 Ruotsissa Asplövenin joukkueessa ja kauden 2009-2010 Mestiksen RoKi:ssa. 
Lindström aloitti kauden 2010-2011 monikansallisen MOL-liigan unkarilaisissa joukkueissa Ferencvárosissa ja Dunaujvarosissa kunnes siirtyi tammikuun lopussa 2011 Helsingin IFK:n joukkueeseen.
Charles Wegelius

Charles ”Charly” Wegelius (s. 26. huhtikuuta 1978 Espoo) on englantilainen maantiepyöräilijä, joka kilpaili ammattilaisena vuosina 2000–2011. Hänen isänsä on suomalainen pankinjohtaja ja esteratsastaja Christopher Wegelius. 
Wegelius muutti jo pikkupoikana äitinsä Elizabeth Jane Murrayn kanssa Englantiin ja varttui Yorkshiressä. Hän aloitti ammattilaisuransa harjoittelijana Linda McCartney Racing Team -joukkueessa vuonna 1999. Tuona vuonna hän sai hopeaa alle 23-vuotiaiden EM-kilpailujen aika-ajossa. Seuraavat kolme vuotta hän ajoi Mapei-Quick·Step -tallissa ja sijoittui vuoden 2002 Sveitsin ympäriajon neljännellä etapilla kolmanneksi sekä voitti Settimana Ciclista Bergamasca -kilpailun.
Wegelius edusti vuodet 2003–2004 De Nardi -tallia. Hän siirtyi Liquigas-talliin vuonna 2005, jolloin hän sijoittui Aragonian ympäriajon kokonaiskilpailussa kolmanneksi ja aika-ajoetapilla toiseksi. Seuraavana vuonna Wegelius oli viides niin Giro dell'Appennino -kilpailussa kuin Italian ympäriajon 18. etapillakin. Vuoden 2007 Italian ympäriajossa hänen edustamansa Liquigas voitti joukkueaika-ajon.
Vuoden 2005 maantieajon MM-kilpailussa Wegelius ja joukkuetoverinsa Tom Southam avustivat Ison-Britannian Pyöräilyunionin tutkimuksen mukaan ammattilaistallinsa ajajia, eivät maajoukkueen kapteeniksi nimettyä Roger Hammondia.
Wegelius siirtyi kauden 2009 alusta Silence-Lotto -talliin. Seuraavana vuonna joukkueen nimi vaihtui Omega Pharma-Lottoksi. Viimeisellä ammattilaiskaudellaan 2011 Wegelius edusti Unitedhealthcare-joukkuetta.
Wegelius asuu Kirkkonummella ja työskentelee yhdysvaltalaisen Garmin-Sharp-tallin urheilujohtajana.
Aleksei Drozdov

Aleksei Vasiljevitš Drozdov ( s. 3. joulukuuta 1983 Brjansk) on venäläinen kymmenottelija.
Drozdov sijoittui Madridin sisäratojen EM-kilpailuissa 2005 seitsenottelussa kuudenneksi. Hän voitti samana vuonna kymmenottelun alle 23-vuotiaiden Euroopan-mestaruuden ja sijoittui Helsingin MM-kilpailuissa kymmenenneksi. Moskovan MM-hallikilpailuissa 2006 hän oli seitsenottelussa viides ja sai myöhemmin samana vuonna pronssia Göteborgin EM-kilpailujen kymmenottelussa tuloksella 8350 pistettä.
Drozdov keskeytti 2007 seitsenottelun Birminghamin sisäratojen EM-kilpailuissa, mutta sijoittui Osakan MM-kilpailuissa kymmenottelussa neljänneksi tuloksella 8475. Pekingin olympialaisissa 2008 hän oli kahdestoista. Torinon EM-hallikilpailuissa 2009 hän sijoittui seitsenottelussa neljänneksi. Dohan sisäratojen MM-kilpailuissa 2010 hän sai pronssia pistein 6141. Barcelonan EM-kilpailuissa 2010 hän oli kymmenottelussa seitsemäs ja Daegun MM-kilpailuissa 2011 neljäs.
Drozdov on voittanut Venäjän mestaruuden kymmenottelussa 2005 ja 2008 sekä sisäradoilla seitsenottelussa 2005 ja 2010.
Sunny Notes

Sunny Notes Oy oli vuonna 1997 perustettu suomalainen tuotantoyhtiö, jonka toimialaan kuuluu muun muassa tv-ohjelmatuotanto, videotuotanto, äänilevytuotanto ja av-koulutustoiminta. Yhtiön perusti tv-tuottaja Erkki Pohjanheimo jäätyään virkavapaalle Yleisradio TV1:stä . Pohjanheimo erosi Yleisradiosta 1999. Erkki Pohjanheimo lopetti yrityksensä toiminnan 31. joulukuuta 2013.
Koulutusta.
Yritys myös järjesti av-alan koulutustapahtumia sekä esiintyjäkoulutusta. Merkittävimmät koulutukset ovat Adultan radion- ja televisio-opisto aRTOn (myöhemmin: Adulta/Luovat alat) 1998-2008 ja Helsingin ammattikorkeakoulu Stadian (myöhemmin: Metropolia Ammattikorkeakoulu) monikameraohjauskurssit alkaen 2003, Helsingin teknisen alan oppilaitoksen, Heltechin monikamerakurssit alkaen 2008 ja Lavatähti-esiintymiskoulutukset sekä Ikaalisten artistikoulutus .
Äänilevytuotantoa.
Sunny Notes on tuottanut Hollannissa äänilevyn "Aina Leino" (BMCD 496) yhdessä hollantilaisen säveltäjä Izak Boomin kanssa (2006). Levyllä hollantilais-suomalainen Aina-yhtye esittää Eino Leinon runoja suomeksi.
Lohjan suojeluskunta

Lohjan suojeluskunta oli yksi valtakunnallisen suojeluskuntajärjestön paikallisista suojeluskunnista. 1917 perustettu Lohjan suomenkielinen suojeluskunta oli alkujaan nimeltään Pohjois-Lohjan suojeluskunta, mutta vuodesta 1939 se otti käyttöön nimen "Lohjan suojeluskunta". Suojeluskunnan toiminta alkoi varsinaisesti vasta 9. huhtikuua 1918 saksalaisten saavuttua Lohjakylään. Punaisten otettua vallan Lohjalla 4. helmikuuta 1918 joutui miltei aseeton suojeluskunta lähtemään Siuntioon Suitian linnaan turvaan.
Ensimmäiset maininnat porvarillisten piirien suojeluskuntatoiminnasta Lohjalla sijoittuvat vuoteen 1906, jolloin paikkakunnalla aloitti toimintansa aseellinen suojeluskunta. Toiminta jäi kuitenkin lyhyeksi, sillä suojeluskunta lakkautettiin jo vuonna 1907.
Rakennus.
Rakennusmestari G. Hellmanin suunnittelema Suojeluskunnan rakennus valmistui Nummentien varteen 1925, ja se vihittiin käyttöön 13. huhtikuuta 1925. Tonttimaan lahjoitti Laakspohjan kartanon isäntä Max van Gilse van der Pals. Vanhoissa kuvissa näkyvä katon kaide purettiin 1930. Rakennuksessa järjestettiin koulutusta ja kokouksia. Alakerta oli varattu esikunnan toimiston ja Lotta-leipomon käyttöön. Vuosina 1931–1933 talossa pidettiin käräjäoikeuden istunnot. 
Lohjan Suojeluskunta lahjoitti 4. marraskuuta 1944 talon Lohjan Maamiesseuralle. Myöhemmin rakennus siirtyi edelleen Lohjan Rauhanyhdistykselle rukoushuoneeksi.
Park Tae-hwan

Park Tae-hwan (; s. 27. syyskuuta 1989) on eteläkorealainen uimari ja olympiavoittaja. 
Ura.
Park nousi kansainväliseen maineeseen vuoden 2006 Aasian kisoissa Dohassa, jossa hän voitti kolme kultamitalia, yhden hopean ja kolme pronssimitalia. Park osallistui samana vuonna Tyynenmeren-mestaruuskilpailuihin, joissa hän voitti kaksi kultamitalia ja yhden hopeamitalin sekä lyhyen radan MM-kilpailuihin, joissa sai kaksi hopeaa. Vuonna 2007 hän voitti uinnin maailmanmestaruuskilpailuissa Melbournessa kultaa 400 metrin vapaauinnissa ajalla 3.44,30 ja pronssia 200 metrin vapaauinnissa.
Pekingissä 2008 Park sai maansa ensimmäisen olympiakullan uinneissa, kun hän voitti 400 metrin vapaauinnin Aasian-ennätysajalla 3.41,86. Myös 200 metrin vapaauintifinaalissa Park rikkoi Aasian-ennätyksen uituaan 1.44,85, mutta tämä riitti vain hopealle. Voiton vei kisojen kolmannella kullallaan ja maailmanennätysajalla Michael Phelps.
Park sai 2010 Aasian kisoissa kolme kultaa, kaksi hopeaa ja kaksi pronssia sekä Tyynenmeren-mestaruuskilpailuissa yhden kulta- ja hopeamitalin. Shanghain MM-kilpailuissa 2011 hän voitti 400 metrin vapaauinnin ajalla 3.42,04.
Lontoon olympialaisissa 2012 Park saavutti hopeaa 400 metrin vapaauinnissa. Hänet hylättiin matkan alkuerässä varaslähdön vuoksi, mutta protestin jälkeen hän pääsi loppukilpailuun. Park voitti hopeaa myös 200 metrin vapaauinnista, jakaen sen 400 metrin olympiavoittaja Sun Yangin kanssa.
Park voitti Tyynenmeren-mestaruuskilpailuissa 2014 kultaa 400 metrin vapaauinnissa. Saman vuoden Aasian kisoissa hän saavutti yhden hopeamitalin ja viisi pronssia. Syyskuussa 2014 Park antoi dopingnäytteen, joka sisälsi kiellettyä testosteronia. Sen esitettiin olevan peräisin Parkin kiropraktikolta saamasta ruiskeesta. Maaliskuussa 2015 Park sai 1,5 vuoden kilpailukiellon, joka päättyy maaliskuussa 2016. Käryn seurauksena hän menetti Aasian kisoissa 2014 saavuttamansa mitalit.
Park sijoittui Rio de Janeiron olympialaisissa 2016 parhaimmillaan kymmenenneksi 400 metrin vapaauinnissa. Hän voitti saman vuoden Windsorin lyhyen radan MM-kilpailuissa kultaa 200 metrin (ajalla 1.41,03), 400 metrin (3.34,59) ja 1 500 metrin (14.15,51) vapaauinneissa.
Brent Hayden

Brent Hayden (s. 21. lokakuuta 1983) on kanadalainen uimari. Hän syntyi Brittiläisessä Kolumbiassa ja kasvoi siellä Mission-nimisessä kunnassa.
Hayden on harrastanut uintia 5-vuotiaasta asti. Hän kävi vuoden Brittiläisen Kolumbian yliopistoa. Haydenilla on musta vyö Isshin Ryu karatessa. 
Hayden on menestynyt uinnin maailmanmestaruuskilpailuissa vuosina 2005, 2007 ja 2011. Ensimmäisellä kerralla hän voitti Montréalissa hopeaa 4 × 100 ja 4 × 200 metrin vapaauintiviesteissä, Melbournessa hän sai kultaa 100 metrin vapaauinnissa ja pronssia 4 × 200 metrin vapaauintiviestissä sekä kolmannella kerralla Shanghaissa hopeaa 100 metrin vapaauinnissa. Lontoon kesäolympialaisissa 2012 Hayden voitti pronssia 100 metrin vapaauinnissa. Hän on lisäksi voittanut mitaleja Kansainyhteisön kisoissa ja Tyynenmeren-mestaruuksissa.
Thomas Henry Potts

Thomas Henry Potts (23. marraskuuta 1824 Englanti – 27. heinäkuuta 1888 Christchurch) oli brittiläissyntyinen luonnontieteilijä.
Potts oli pienaseasetehtailija Thomas Pottsin ja Mary Ann Freemanin poika. Hänet kastettiin 16. heinäkuuta 1826 Brandon Churchissa Suffolkissa. Isänsä jälkiä seuraten hänestä tuli aseentekijä perheen yrityksessä "Branders and Potts". 2. huhtikuuta 1850 hän avioitui Emma Phillipsin kanssa. Perhe muutti Christchurchiin Uuteen-Seelantiin 1854. Heidän 13 lapsesta 3 syntyi Englannissa ja loput Uudessa-Seelannissa.
Uudessa-Seelannissa Potts ryhtyi toden teolla tutkimaan luontoa. Hän löysi lukuisia tieteelle uusia lajeja, kuten uudenseelanninlokki ("Larus bulleri") ja kirjokiivi ("Apteryx haastii"), jonka hän nimesi 1872.
Hän oli parlamenttiedustaja, joka ensimmäisenä vaati metsien suojelua. Muutenkin hän osallistui hyvin aktiivisesti yhteiskunnalliseen toimintaan.
Black and Blue

Black and Blue on The Rolling Stonesin huhtikuussa 1976 julkaistu studioalbumi. Albumilla soittaa yhtyeen uusi kitaristi Ron Wood, joka korvasi Mick Taylorin. Wood tosin teki ensiesiintymisensä The Rolling Stonesin riveissä jo edellisellä albumilla "It's Only Rock 'n Roll", jolla Wood soittaa kitaraa nimikappaleella "It’s Only Rock ’n’ Roll (But I Like It)." Virallisesti Woodista tuli The Rolling Stonesin jäsen vuonna 1975. "Black and Blue" toi esiin Mick Jaggerin kiinnostuksen funkiin ja diskoon ja Keith Richardsin syventymisen reggaehen. Levy koostuu pääasiassa ”jamipohjaisista” kappaleista.
Albumi nousi viidentenä peräkkäisenä Rolling Stones -levynä Yhdysvaltain listaykköseksi. Yhtyeen kotimaassa Britanniassa sijoitus oli toinen. Rock-kriitikko Lester Bangs kirjoitti "Black and Bluen" olevan ”ensimmäinen merkityksetön Stones-albumi”. Hänen mielestään yhtye oli täydellisesti ajan vaatimusten mukainen, mutta kiihko on poissa, ja siksi heillä ei oikeastaan ole enää mitään merkitystä.
Levyn hitiksi muodostui singlenä ennen itse albumia julkaistu ”Fool to Cry”. Kappaleen tarinassa köyhä poika haikailee rakastamansa naisen perään.
Työstö.
Levyn äänittäminen alkoi eri studioissa ennen edellisvuoden Yhdysvaltain-kiertuetta. Se saatiin valmiiksi New Yorkissa helmikuussa 1976.
Kappaleet.
A-puoli
B-puoli
AgustaWestland

AgustaWestland NV on italialaisen Leonardon omistama, helikoptereita valmistava yhtiö.
Historia.
AgustaWestland -yritys syntyi heinäkuussa 2000, kun italialainen Finmeccanica ja brittiläinen GKN plc yhdistivät helikoptereita valmistavat tytäryrityksensä Agustan ja GKN Westland Helicoptersin. Yrityksen omistivat aluksi Finmeccanica ja GKN yhtä suurin osuuksin, mutta Finmeccanica osti sittemmin GKN:n osuuden.
Elokuvissa.
Yhtiön helikopteri AgustaWestland AW101 oli mukana James Bond -elokuvassa "007 Skyfall". Elokuvassa helikopteria käyttivät Javier Bardemin esittämä entinen agentti Silva joukkoineen.
Valkoinen kuolema

Valkoinen kuolema on Petri Sarjasen kirjoittama kirja suomalaisesta talvisodan aikaan Kollaan rintamalla tarkka-ampujana toimineesta Simo Häyhästä. Kirja kertoo Häyhän kehityksestä ampujana ja hänen vaiheistaan ennen ja jälkeen sodan. Kirjassa kerrotaan myös muista Kollaalla taistelleista suomalaisista, kuten komppanianpäällikkö "Marokon kauhu" Aarne Juutilaisesta, pataljoonankomentaja Carl von Haartmanista, rykmentinkomentaja Ville Teittisestä ja divisioonankomentaja eversti Svenssonista. Lisäksi kirja sisältää katsauksen tarkka-ammuntaan aselajina ja tilastoja tarkka-ampujista. Ruotsalainen metalliyhtye Sabaton teki White Death-nimisen singlen vuonna 2010.
Kirjan on kustantanut Kustannusosakeyhtiö Revontuli.
Markku Vuorisalo

Markku "Marre" Vuorisalo (s. 26. helmikuuta 1978 Naantali) on suomalainen uransa lopettanut jääkiekkoilija. Laitahyökkääjän paikalla pelannut Vuorisalo on Mestiksen ja I-divisioonan kokeneimpia pelaajia. Kolmea ulkomaankautta (2006–2007 Norjassa, 2009–2010 Itävallassa ja 2010–2011 Norjassa) ja yhtä Hermeksessä pelattua kautta lukuun ottamatta Vuorisalo pelasi koko uransa TuTossa, vuodesta 1996 vuoteen 2012.
Ura.
Seurajoukkueissa.
Vuorisalo solmi kaudelle 2007–2008 jatkosopimuksen TuTon kanssa, ja jatkoi näin uraansa Turussa yhtenä seuran pitkäaikaisimmista pelaajista. Joulukuussa 2007 Vuorisalo solmi sopimuksen myös kaudelle 2008–2009.
18. tammikuuta 2008 pelatussa TuTo-KooKoo -ottelussa Vuorisalo sai 400 pelattua ykkösdivisioona/Mestis-runkosarjaottelua täyteen.
Vuorisalo tunnettiin paitsi erittäin nopeana luistelijana ja maalitykkinä, myös pudotuspelien ratkaisijana. Vuorisalo teki pronssimitalit ratkaisseet voittomaalit kolmena vuonna peräkkäin 2004–2006, kahtena jälkimmäisenä vuotena ratkaisumaalit syntyivät jatkoajalla. Vuorisalo oli joukkueensa paras pistemies pudotuspeleissä kausina 1999–2000 ja 2003–2004.
Maajoukkueessa.
Vuorisalo pelasi urallaan myös viisi B-maaottelua Suomen joukkueen osallistuessa kansainväliseen turnaukseen Ranskassa 26.–28. joulukuuta 2001.
Annie-gaala 1998

Annie-gaala 1998 oli 26. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1998 parhaille animaatioille. Gaala järjestettiin 13. marraskuuta Alex-teatterissa Pasadenassa, Kaliforniassa. Tilaisuuden menestynein elokuva oli "Mulan", joka keräsi yhteensä kymmenen palkintoa.
Ehdokkaat ja voittajat.
Pääluokkien ehdokkaat ja voittajat (lihavoituna):